arnastofnun/IGC-2024 huggingface dataset:
Will Ferrell

John William „Will“ Ferrell (fæddur 1967) er bandarískur gamanleikari og kvikmyndaframleiðandi. Sumarið 2019 vann hann að kvikmynd um Eurovision: "Eurovision Song Contest: The Story of Fire Saga", þar sem hann leikur Íslendinginn Lars Erickssong sem keppir fyrir Íslands hönd. Upptökur fóru meðal annars fram á Húsavík.
Jack Black

Thomas Jacob „Jack“ Black (fæddur 28. ágúst 1969) er bandarískur leikari og gamanleikari.
Johnny Knoxville

Johnny Knoxville (fæddur Philip John Clapp; 1971) er bandarískur leikari og gamanleikari.
Ellen Clapsaddle

Ellen Hattie Clapsaddle (8. janúar 1865 – 7. janúar 1934) var bandarískur teiknari. Hún er sérstaklega þekkt fyrir póstkortamyndir, gjarna af litlum börnum. Hún var ógift og barnlaus. Ellen fæddist í sveitahéraði í New York-fylki. Hún fékk ung skólastyrk til listnáms í einkaskólanum Cooper Union í New York. Eftir nám þar setti hún auglýsingu í dagblað þar sem hún bauð einkakennslu í teiknun og málun á heimili sínu. Hún teiknaði portretmyndir af fjölskyldum og seldi myndir í auglýsingar og sem skreytingar á hluti eins og leirtau, dagatöl og póstkort. Á þessum tíma voru póstkort sem fólk safnaði sem minjagripum mjög vinsæl en gullaldartími póstkorta var á árunum 1898 – 1915. Það liggur mikið magn verka eftir Ellen Clapsaddle af slíkum kortum og minjagripum en yfir þrjú þúsund verk eru merkt henni. Á meira en helmingi þeirra verka eru myndir af sakleysislegum litlum börnum. Hún gerði mörg verk tengd Valentínusardegi, Degi heilags Patreks, 4. júlí, Hrekkjavöku og Jólum.

Árið 1901 bauð útgáfufyrirtæki Wolf bræðra Ellen og móður hennar til Þýskalands til að vinna þar í tvö ár. Á þessum tíma var Þýskaland miðstöð prentiðnaðar og margir útgefendur í Bandaríkjunum létu prenta prentgripi þar sem síðan voru fluttir með skipi til Bandaríkjanna. Ellen Clapsaddle var fyrsta konan og sú eina af póstkortateiknurum þess tíma til að stofna eigið fyrirtæki en hún stofnaði fyrirtæki Wolf Company, sennilega með stuðningi Wolf bræðra sem áttu kortaútgáfufyrirtæki í Bandaríkjunum sem seldi kort sem Clapsaddle gerði. Clapsaddle kom aftur til New York árið 1906 og í átta ár var mikill uppgangur hjá henni og Wolf bræðrum. Hún hagnaðist vel og fjárfesti í þýskum prentfyrirtækjum. Hún sneri svo aftur til Þýskalands.

Árið 1914 braust Fyrri heimsstyrjöldin út. Flest póstkorta- og minjagripafyrirtæki í Bandaríkjunum voru á þessum tíma háð vörum frá birgjum í Þýskalandi og þar sem tengslin rofnuðu þá algjörlega þá urðu fyrirtækin að hætta rekstri. Margar þýskar prentsmiðjur eyðilögðust í loftárásum og öll frumrit af nýjustu verkum Clapsaddle eyðilögðust og hún tapaði fé þegar prentsmiðjur eyðilögðust eða urðu að hætta rekstri. Á árunum 1914 til 1919 var hún föst í Þýskalandi og komst ekki úr landi. Clapsaddle missti aleigu sína og týndist.

Wolf bræður fóru að stríðinu loknu árið 1919 að grennslast fyrir um afdrif hennar og fundu hana eftir sex mánaða leit. Hún var hugstola og allslaus og ráfaði um stræti svöng og veik og hafði misst lífslöngun og rænu en hún var þá aðeins 55 ára gömul. Hún var í mjög litlu sambandi við umhverfi sitt og þekkti varla Wolf bræður aftur. Þeir fóru með hana til Bandaríkjanna og hlúðu að henni en þegar þeir féllu frá þá varð hún vistmaður á hælinu Peabody Home for the elderly and destitute í New York borg og dó þar degi fyrir 69 ára afmælisdag sinn.
Presto (myndsetningarvél)

Presto er myndsetningarvél fyrir vefsíður sem Opera Software þróaði og notaði í Opera-vafranum frá 2003 til 2013. Presto-vélin þótti í upphafi útfæra staðla mjög vel miðað við aðra vafra og var með hraðvirkustu JavaScript-útfærsluna. Hún var notuð í innfellda vafra sem byggðust á Opera-vafranum, eins og Nintendo DS-vafrann, og í Adobe Creative Suite 2 og 3. Presto er séreignarhugbúnaður í eigu norska fyrirtækisins Opera Software ASA.

Í upphafi árs 2013 tilkynnti Opera Software að þeir hyggðust nota WebKit í næstu útgáfum vafrans. Þegar Google tilkynnti um kvíslun WebKit og nýja myndsetningarvél, Blink, sagði Opera að þeir myndu taka þátt í þróun nýju vélarinnar.
Sleipnir (vafri)

Sleipnir er vafri frá japanska fyrirtækinu Fenrir Inc sem notast við Trident-myndsetningarvélina frá Microsoft með stuðningi fyrir aðrar myndsetningarvélar. Upphaflega var hægt að skipta milli Trident og Gecko-myndsetningar, en nýjasta útgáfa Sleipnis verður með stuðning fyrir WebKit í stað Gecko. Þróun Sleipnis hófst árið 2004.

Til er snjallsímaútgáfa af Sleipni, Sleipnir Mobile, fyrir Android, iOS og Windows Phone.
Ghostzilla

Ghostzilla er opinn vafri, sem er ekki lengur studdur, fyrir Windows byggður á Mozilla Application Suite 1.0.1. Með Ghostzilla var hægt að keyra vafraglugga í glugga annars forrits og hægt var að velja um nokkra ólíka hami sem dulbjuggu vefsíðuna sem eitthvað annað, til dæmis tölvupóst. Þegar fókusinn fór af vafraglugganum hvarf hann.

Upphaflega var Ghostzilla deilibúnaður sem kom á markað árið 2002. Í kjölfarið varð hann fríbúnaður og síðan opinn hugbúnaður. Dreifingu hans var hætt árið 2007 en árið áður var búin til viðbótin "Ghostfox "fyrir notendur Firefox sem hermdi eftir hluta af virkni Ghostzilla.
Waitangi-samningurinn

Waitangi-samningurinn (maoríska: "Tiriti o Waitangi") er samningur sem fulltrúar bresku krúnunnar gerðu við höfðingja maoría frá Norðureyju Nýja-Sjálands árið 1840. Með samningnum varð til landstjóri Nýja-Sjálands og maoríar urðu breskir þegnar. Um 530-540 höfðingjar maoría undirrituðu samninginn.

Töluverður merkingarmunur er á maorískri og enskri útgáfu samningsins sem hefur leitt til deilna um það hvað felist í honum nákvæmlega. Breska krúnan leit svo á að með samningnum hefði Bretland fengið fullveldi á eyjunum og landstjórinn rétt til yfirráða, en maoríar litu svo á að með samningnum hefðu Bretar fengið rétt til yfirstjórnar í skiptum fyrir vernd og að maoríar hefðu haldið rétti til sjálfsstjórnar.

Eftir gerð samningsins var hann að mestu leyti hunsaður af stofnunum krúnunnar á Nýja Sjálandi sem litu ekki svo á að hann veitti maoríum neinn sérstakan rétt. Eftir 1970 stóðu maoríar fyrir mótmælum gegn mismunun og landaráni bresku stjórnarinnar sem þeir litu á sem brot á samningnum. Árið 1975 var Waitangi-dómstóllinn settur upp sem rannsóknarnefnd til að rannsaka brot gegn samningnum. Ályktanir dómstólsins eru þó ekki lagalega bindandi.

Dagurinn þegar fyrsta undirritun samningsins fór fram, 6. febrúar, er haldinn hátíðlegur sem Waitangi-dagurinn á Nýja-Sjálandi.
Annika Norlin

Annika Norlin (fædd 22. nóvember 1977) er sænsk söngkona.
Leiðtogafundurinn í Genf (1955)

Leiðtogafundurinn í Genf var fundur ráðamanna fjögurra sterkustu hernaðarvelda heimsins haldinn í Genf í Sviss 18. júlí 1955. Til fundarins komu Dwight D. Eisenhower Bandaríkjaforseti, Anthony Eden forsætisráðherra Bretlands, Nikolaj Búlganín forsætisráðherra Sovétríkjanna og Edgar Faure forsætisráðherra Frakklands, ásamt utanríkisráðherrunum John Foster Dulles, Harold Macmillan, Vjatsjeslav Mólotov og Antoine Pinay. Nikita Krústsjov aðalritari Sovéska kommúnistaflokksins var líka á fundinum.

Tilgangur fundarins var að ræða um friðarmál: afvopnun, kjarnorkuvopn, verslunarhöft, alþjóðasamskipti o.s.frv. Ástæða fundarins var vaxandi áhyggjur af alþjóðlegu öryggi vegna Kalda stríðsins.
Þrotríki

Þrotríki er hugtak sem haft er um ríki sem menn þykjast merkja að hafi komist í þrot varðandi ýmis grundvallaratriði og skyldur sem fylgja hlutverki fullvalda stjórnvalds. Ekki er til nein viðurkennd skilgreining á þrotríki. Samkvæmt "Fund for Peace" er skilgreining á ríki sem telst í þeirra hópi eftirfarandi liðir:

Almenn einkenni á þrotríki eru meðal annars þau að stjórnvald stendur veikt fyrir eða er getulaust með öllu og hefur þess vegna litla sem enga stjórn á yfirráðasvæði sínu: almenn þjónusta takmörkuð, spilling og glæpir regla frekar en undantekning, skörp efnahagsleg niðursveifla.
Helgustaðanáma

Helgustaðanáma er náma á Austurlandi nálægt Eskifirði. Þar var unnið silfurberg. Náman var friðlýst sem náttúruvætti árið 1975.

Erlent heiti silfurbergs er á mörgum „Iceland spar“ en stærstu og tærustu eintökin af silfurbergi í heiminum hafa fundist við námuna. Silfurbergi þaðan var safnað allt frá miðri 17. öld. Silfurberg var sótt í Helgustaðanámu fram á miðja 20. öld. Silfurbergið frá Helgustöðum var notað í rannsóknartæki í eðlis-, efna- og jarðfræði á ofanverðri 19. og við upphaf 20. aldar og þá sérstaklega í Nicolprisma að þar var hægt að þar var að stýra sveifluhreyfingu ljóssins sem fór í gegn um þá. Stærð friðlýsta svæðisins við Helgustaðanámu er 0,9 ha.
Hyderabad

Hyderabad er höfuðborg og stærsta borg indverska fylkisins Andhra Pradesh. Íbúar eru tæplega sjö milljónir. Borgin var stofnuð af Muhammad Quli Qutb Shah árið 1591. Hyderabad var áður þekkt sem miðstöð fyrir perlu- og demantaverslun.
Joseph Banks

Sir Joseph Banks (24 febrúar 1743 – 19. júní 1820) var breskur grasafræðingur og frumkvöðull á sviði náttúruvísinda. Hann tók þátt í fyrsta leiðangri James Cook. Hann var einn ráðgjafi bresku stjórnarinnar um málefni sem tengdust Íslandi og kom við sögu í byltingunni á Íslandi 1809. Árið 1772 kom hann til Íslands. Hann varð seinna áhrifamikill í Bretlandi og það var fyrir tilstilli hans að Englendingar leyfðu siglingar til Íslands á tímum Napóleonstyrjaldanna. Í leiðangri Sir Joseph Banks til Íslands 1772 var sænskur prestur Uno von Triol sem skrifaði bók um Ísland sem kom út 1780. Joseph Banks kom því til leiðar að grasafræðingurinn William Hooker var með í leiðangri Samuels Phelps til Íslands 1809 og skrifaði Hooker bók um þá ferð.

Handrit og bækur frá Íslandi.

Á ferð hans um Ísland árið 1772 áskotnaðist Joseph Banks mörg íslensk handrit, mestmegnis ung pappírshandrit) og prentaðar bækur. Við komu sína aftur til Bretlands gaf Joseph British Library þessi gögn og eru þau nú varðveitt þar undir safnmörkunum Add. Ms. 4857–4896. Upplýsingar um innihald handrita er tekið úr

Add. Ms. 4857 (1669–1690).

Handritið var skrifað fyrir Magnús Jónsson í Vigri. Inniheldur fornaldarsögur, riddarasögur, ævintýri og þætti.

Add. Ms. 4858 (18. öld).

Annáll og fornbréf. Áður í eigu Jóns Árnasonar Skálholtsbiskups. Erlends Ólafssonar sýslumanns (1706-1772). Nafnið Þorsteinn Jónsson (óþekktur) kemur einnig fyrir í handritinu.
Meginreglur fyrir skógrækt

Meginreglur fyrir skógrækt er samþykkt um skógrækt sem gerð var á Umhverfisráðstefnunni í Ríó árið 1992. Samþykktin er ekki lagalega bindandi. Hún inniheldur nokkur tilmæli sem varða verndun skóga og sjálfbæra þróun skógræktar. Skjalið er niðurstaða samkomulags milli þróaðra og þróunarríkja á ráðstefnunni þar sem þau síðarnefndu kröfðust fjárstuðnings frá þeim fyrrnefndu fyrir að vernda skóga en þau fyrrnefndu neituðu.
Skakkaglit

Skakkaglit er gömul gerð af útsaumi sem talin er eldri gerð af glitsaumi. Saumað er út í einskeft grunnefni eftir reitamynstri en mynstrið skekkist um einn þráð við hvert spor.
Poul F. Joensen

Poul F. Joensen (fæddur 18. nóvember 1898 – 27. júní 1970) var færeyskur rithöfundur og ljóðskáld.
Janus á Húsagarði

Janus á Húsagarði (fæddur 13. desember 1975 í Þórshöfn) er færeyskur rithöfundur og myndlistarmaður.
Hóll

Hóll er mishæð í landslagi en ekki nógu há til að kallast fell eða fjall. Hólar setja mikinn svip á landslagið og oft erfitt að sjá hvað leynist bakvið hólinn. Hóla er að víða að finna um lönd og álfur og einnig neðansjávar. Sums staðar einkennist landslagið af hólum og þeir koma oft fram í örnefnum. Margir bæir bera nafnið eða nafnliðinn hóll. Dæmi: Hólahólar, Vatnsdalshólar, Hólar í Hjaltadal, Hóll í Svarfaðardal, Mannskaðahóll, Hólabak.
Kúsjanaveldið

Kúsjanaveldið var ríki sem stóð á 1. öld til 3. aldar og var á hátindi veldis síns um 105-250. Það náði frá Tadsjikistan að Kaspíahafi til Afganistan og teygði sig niður eftir Gangesfljóti. Ríkið var stofnað af Kúsjönum, ættkvísl úr Júesí þjóðflokknum frá Sinkíang í Kína, sem hugsanlega voru skyldir Tokkörum. Ríkið átti í viðskiptum við Rómverja, Sassanída í Persíu og Kína og var um skeið miðstöð samskipta milli austurs og vesturs.
Gerard Way

Gerard Arthur Way (fæddur 9. apríl 1977) er bandarískur tónlistamaður og höfundur teiknimyndasagna. Hann var aðalsöngvarinn í hljómsveitinni My Chemical Romance (MCR, eða My Chem), sem var frá nóvember 2001 til mars 2013.

Ferill.

Tónlist.

Gerard og bróðir hans, Mikey Way, voru saman í heimsfrægu hlómsveitinni, My Chemical Romance. Mikey var bassaleikarinn í hljómsveitinni og Gerard var aðalsöngvarinn. Aðrar frægar hljómsveitir eins og Black Flag, Iron Maiden, Queen og The Misfits höfðu mjög mikil áhrif á bræðurna.

Teiknimyndir.

Gerard var nemi hjá Cartoon Network á þessum tíma, og honum gekk mjög vel með teiknimyndasögurnar sínar. Fyrsta teiknimynda serían hans var "On Raven's Wings", sem hann skrifaði þegar hann var aðeins 16 ára. Aðrar teinkimynda bækur sem hann skrifaði líka voru "The Umbrella Academy" og "Apocalypse Suite".

Einkalíf.

Gerard var alkóhólisti til margra ára en er núna miklu óvirkur. Í nóvember 2010 sagði hann blöðum að hann væri miklu glaðari manneskja og að honum liði helmingi betur.

3. september 2007 giftist Way Lyn-Z og þau tvö eignuðust dóttur að nafni Bandit Lee Way árið 2009.
Skósveinar (Aulinn ég)

Skósveinar (enska: "Minions") eru persónur úr bandarísku teiknimyndinni "Aulinn ég" frá árinu 2010 og framhaldsmyndum hennar. Skósveinarnir eru fylgismenn sem fylgja stjórnanda sínum og vinna fyrir hann af mikilli hollustu. Í teiknimyndunum eru skósveinarnir litlir gulir karlar sem eru fylgismenn illmennis. Árið 2015 kom myndin "Skósveinarnir" út, þar sem Skósveinarnir voru í aðalhlutverki.
Finnungur

Finnungur (fræðiheiti: "Nardus stricta") er þúfugras af ættkvíslinni "Nardus" sem vex víða í tempraða beltinu í Evrópu og Asíu. Blöð Finnungs eru þráðmjó, stinn og snörp viðkomu. Axið er einhliða (smáöxin raða sér öðru megin á stráið) með uppréttum smáöxum. Finnungur hefur stuttan jarðstöngul og af honum vaxa sprotar sem mynda þéttar, gráhvítar þúfur. Finnungur vex víða í graslautum, brekkurótum og snjódældum. Hann er algengur um allt Ísland, þó síst á Suður- og Suðausturlandi. Hann hefur heldur ekki fundist á Miðhálendinu.
Lógresi

Lógresi (fræðiheiti: "Trisetum spicatum") er fjölært gras sem vex víða í Norður-Ameríku, Evrasíu og Suður-Ameríku. Það vex víða í holtum, melum og móum. Blöð Lógresis eru græn- eða bláleit og hafa aðeins snúna jaðra. Þau eru oft um 1,5-5 mm breið. Lógresi hefur axpunt sem er aflangur og líkist axi við fyrstu sýn. Það dregur nafn sitt af því að það er þett gráhært.
Dee Dee Davis

Dee Dee Davis (1996) er bandarískur leikari og gamanleikari.
Þorleifur jarlsskáld

Þorleifur jarlsskáld (eða jarlaskáld) frá Brekku í Svarfaðardal var sonur Ásgeirs rauðfelds í Brekku og Þórhildar konu hans. Tvíburabróðir Þorleifs var Ólafur völubrjótur en systir þeirra bræðra var Yngveldur fagurkinn. Þorleifur er af fyrstu kynslóð innfæddra Íslendinga og gæti verið fæddur milli 920 og 930. Í Svarfdælu segir að þeir bræður hafi fæðst í seli í Vatnsdal inn af Svarfaðardal. Hann ólst upp hjá Miðfjarðar-Skeggja móðurbróður sínum að Reykjum í Miðfirði en kom svo heim í Svarfaðardal á ný og dvaldi þar um hríð. Brekkufólkið kemur mikið við sögu í Svarfdælu en þeir bræður voru banamenn berserksins Klaufa Hafþórssonar. Einnig er til sérstakur þáttur um hann, Þorleifs þáttur jarlsskálds. Hann segir frá æfi Þorleifs eftir að hann fór úr Svarfaðardal og utanferðum hans og ekki síst viðskiptum hans við Hákon Sigurðarson Hlaðajarl. Af þeim fékk hann viðurnefnið jarlsskáld. Eftir heimkomuna settist hann að sunnanlands og bjó á Höfðabrekku í Mýrdal. Lítið er til af kveðskap Þorleifs, þó eru nokkrar vísur eftir hann tilfærðar í Svarfdælu, Þorleifs þætti, Landnámabók og víðar. Þorleifur var veginn á alþingi á Þingvöllum um 990 og er heygður þar.

Ættfærslan hér að ofan er samkvæmt Svarfdælu. Samkvæmt Þorleifsþætti voru bræðurnin þrír, Ólafur elstur, þá Helgi hinn frækni og Þorleifur yngstur. Í Landnámu hefur Yngveldur viðurnefnið rauðkinn.

Skáldsaga Þórarins Eldjárns, "Hér liggur skáld" (Rvík 2012), er um Þorleif. Grímur Thomsen orti einnig um Þorleif jarlsskáld. Kvæðið heitir Jarlsníð og þar í eru hin fleygu vísuorð „Enginn skyldi skáldin styggja, skæð er þeirra hefnd.“
Pteriidae

Pteriidae er samlokuætt sem felur í sér margar tegundir perluostra og tilbeyrir ættbálkinum "Pterioida". Í þessari ætt eru nokkar tegundir sem ræktaðar eru vegna perlanna sem þær framleiða.
The Coca-Cola Company

The Coca-Cola Company eða Coca-Cola-fyrirtækið er bandarískur alþjóðlegur drykkjaframleiðandi. Fyrirtækið er þekktast fyrir gosdrykkinn Coca-Cola en það framleiðir fjölda ólíkra drykkja, meðal annars orkudrykki, ávaxtadrykki og síróp. Fyrirtækið selur yfir 500 vörumerki um allan heim.

Fyrirtækið er skráð í Kauphöllina í New York og er hluti af Dow Jones-vísitölunni.
Vefjagigt

Vefjagigt er sjúkdómur sem kemur fram í fjölmörgum líffærakerfum. Sem langvinnir og útbreiddir verkir í stoðkerfi, stirðleiki, ofboðsleg þreyta og svefntruflanir. Einnig einkenni eins og ristilstruflanir, of næm þvagblaðra, fótapirringur, dofi í útlimum, bjúgur, úthaldsleysi, minnisleysi og einbeitingarskortur en einkennin eru mjög mismunandi milli einstaklinga.

Rannsóknir hafa leitt í ljós að truflun er í starfssemi margra líffærakerfa hjá fólki með vefjagigt. Til að mynda í tauga-hormóna kerfi, ósjálfráða taugakerfinu og truflun er á framleiðslu ýmissa hormóna. Svefntruflanir eru eitt af helstu einkennum vefjagigtar og talið að þær gætu verið orsök fyrir mörgum öðrum einkennum eins og þreytu og stoðkerfisverkjum.
Sakkara

Sakkara (arabíska: سقارة‎) er forn grafreitur í Egyptalandi í Nílarósum. Sakkara var grafsvæði borgarinnar Memfis sem var höfuðborg Gamla ríkisins. Þar er meðal annars að finna elsta pýramídann, Djoserpýramídann. Eftir að Gamla ríkið leið undir lok var grafreiturinn áfram notaður af fyrirfólki fram undir lok síðtímabilsins.
Pöbb

Pöbb (úr ensku "pub", upprunalega "public house" „almenningshús“) er skemmtistaður sem er undirstöðuatriði breskrar, írskrar, ástralskrar, kanadískrar, suður-afrískrar og nýsjálenskrar menningar. Á mörgum stöðum er pöbb miðpunktur samfélagsins, sérstaklega í þorpum. Höfundurinn Samuel Pepys lýsti pöbbnum sem „hjarta Englands“. Pöbbinn á rætur að rekja til rómverskra ölstofa.

Pöbbinn gegnir öðruvísi samfélagslegu hlutverki en kaffihúsið eða barinn. Flestir pöbbar bjóða upp á úrvali bjóra, vína, brenndra vína og gosdrykka. Flestum pöbbum er stjórnað af brugghúsum þannig að oft er ódýrara að kaupa kranabjór en vín og annað áfengi. Í upphafi voru gluggar pöbba í bæjum að hluta til þaktir til að aðskilja viðskiptavinina frá götufarendum en nú á dögum tíðakst gegnsæir gluggar og léttari skreytingar.
Gleymskukúrfa

Gleymskukúrfan var búin til af Hermann Ebbinghaus. Hún er byggð á niðurstöðum tilrauna og sýnir hversu hratt við gleymum. Hún sýnir t.d. fram á að að fyrst eftir nám er gleymskan mest.
Klaufi Hafþórsson

Klaufi Hafþórsson er ein af helstu söguhetjum Svarfdæla sögu. Hann var dóttursonur Þorsteins svarfaðar landnámsmanns á Grund í Svarfaðardal. Móðir hans var Guðrún Þorsteinsdóttir en faðir Hafþórr víkingur. Klaufi var ójafnaðarmaður mikill og berserkur og skáldmæltur. Kona hans var Yngveldur fagurkinn en hún giftist honum nauðug. Þau bjuggu í Klaufanesi í Svarfaðardal. Bræður Yngveldar, þeir Þorleifur jarlsskáld og Ólafur völubrjótur vógu Klaufa að undirlagi Yngveldar. Í Svarfdælu eru nokkrar vísur eftir Klaufa. Þekktust er vísan sem hann orti um ást sína til Yngveldar og hefst á orðunum "Mál er í meyjar hvílu".

Ættfærslan hér að ofan er eftir Landnámu. Í Svarfdælasögu er sagt að foreldrar Klaufa hafi verið Snækollur Ljótsson og Þórarna systir Þorsteins svarfaðar.
Listi yfir heimsmeistara í borðtennis

Heimsmeistaramótið í borðtennis hefur verið haldið frá 1926, tvíárslega frá 1957. Til 1957 var það haldið árlega en féll niður á stríðsárunum.
ISNET93

ISNET93 (eða ISN93) er viðmiðunarhnitakerfi vegna GPS mælinga sem tekið var upp fyrir Ísland af Landmælingum Íslands árið 1993. Kerfið er hornsönn Lambert-keiluvörpun. Mælikvarði vörpunarinnar er 1:1 á breiddargráðunum 64°15' og 65°45' norður. Skurðpunktur ásanna er hornréttur í 65° norður og 19° vestur, og hefur sá skurðpunktur hnitin (500000, 500000), gefið upp á hnitaforminu (norður, austur), og hnitin eru í metrum talin, og fara hnitin minnkandi til vesturs og suðurs.

Viðmiðunarhnitakerfið byggist á jarðmiðjukerfinu ITRF93.6 (enska: "International Terrestrial Reference Frame 1993.6"), sporvölunni GRS-80 (enska: "Geodetic Reference System 1980"'), og niðurstöðum GPS mælinga sem framkvæmdar voru árið 1993. Þetta þýðir að Z-ás kerfisins fellur saman við snúningsás jarðar, en X- og Y-ásarnir spanna miðbaugsflötinn. X-ásinn liggur í fleti Greenwich núllbaugsins, en Y-ásinn er hornréttur á X-ásinn til austurs. GPS mælingarnar fóru fram á 119 mælistöðvum, sem mynda ÍSNET93, og er þeim dreift út um allt land. Jarðrek má greina með því að skoða tilfærslu þessarra punkta frá upphaflegum mæligildum, og sökum jarðreks og annarra jarðfræðilegra og stjarnfræðilega þátta þarf að endurnýja grunnstöðvanetið á nokkurra ára fresti. Næsta íslenska grunnstöðvanetið eftir ISNET93 er ISNET05.
Margaret Cho

Margaret Moran Cho (fædd 1968) er bandarískur leikari og gamanleikari.
Íste

Íste er kalt te, yfirleitt blandað sætuefni og borið fram með ísmolum. Sætuefnið getur verið sykur eða ávaxtasíróp. Stundum er íste búið til með því að láta telaufin liggja í vatni í langan tíma í stað þess að sjóða þau og kæla síðan.
Norðurpóllinn (leikhús)

Norðurpóllinn var leikhús og menningarmiðstöð við Norðurslóð á Seltjarnarnesi, stofnað í byrjun árs 2010 og starfaði til ársins 2013. Í janúar 2013 höfðu um 30.000 manns lagt leið sína í Norðurpólinn áður en því var lokað. Leikhúsið var eingöngu rekið með sjálfsaflafé.

Saga.

Starfsemi Norðurpólsins hófst í janúar 2010 í húsi sem áður hýsti starfsemi Borgarplasts. Húsið er 1100 fm iðnaðarhúsnæði sem byggt var árið 1996. Norðurpóllinn er rekið af einkahlutafélaginu Alheimurinn ehf. Stofnendur vour Arnar Ingvarsson, Gríma Kristjánsdóttir, Guðjón Pálmarsson og Íris Stefanía Skúladóttir en í janúar 2011 kom Búi Bjarmar Aðalsteinsson inn í starfsemina í stað Guðjóns.

Leikhúsið.

Leikhúsið var vettvangur fyrir margvíslega starfsemi tengda listum. Auk aðstöðu til sýninga var vinnuaðstaða fyrir listamenn í húsinu. Norðurpóllinn var eitt af fáum einkareknum leikhúsum á Íslandi. Auk þess er það einstakt fyrir þær sakir að vera svo kallað verksmiðjuleikhús eða verksmiðja sem hefur verið breytt í leikhús. Slík leikhús hafa notið mikilla vinsælda í Evrópu.

Sýningar.

Fyrsta frumsýning í leikhúsinu var þann 17. febrúar og var það uppsetning leikfélags Menntaskólans við Sund á "Aladdín". Í kjölfarið fylgdi leiksýning byggð á bók Andra Snæs Magnasonar, "LoveStar", í uppsetningu Herranætur, leikfélags Menntaskólans í Reykjavík.

Fyrsta frumsýning atvinnuleikhóps var þann 24. apríl 2010. Það var uppsetning á leikverkinu "Glerlaufin" eftir Philip Ridley. Sýningin var í leikstjórn Bjartmars Þórðarsonar. Í leikhópnum voru Jóel Sæmundsson, Ólafur S.K. Þorvaldz, Lilja Guðrún Þorvaldsdóttir og Vigdís Másdóttir.

Sýningin Fjalla-Eyvindur sem sýnd var í Norðurpólnum hlaut tvær tilnefningar til Grímuverðlauna starfsárið 2010-2011. Það var fyrir bestu sýningu og bestu leikkonu í aðalhlutverki.

Lokun.

Seinasta sýning Norðurpólsins var sýnd vorið 2013. Vegna nýs skipurits Seltjarnarnesbæjar var ákveðið að breyta iðnaðarsvæði við Gróttu í íbúabyggð.
Ríki (aðgreiningarsíða)

Ríki getur átt við: